Sterftes by Helen Joseph weens te min werkersPasiënte by die Helen Joseph-hospitaal (Junie 2021) (Foto: Jack Bloom/DA) Sterftes en ernstige nadelige gevolge is besig om toe te neem by die ongevalle-afdeling van die Helen Joseph-hospitaal in Johannesburg omdat dié hospitaal sukkel met ŉ toestroming van ekstra pasiënte van die Charlotte Maxeke-hospitaal wat vroeër vanjaar in ŉ brand beskadig is. Jack Bloom, die DA se woordvoerder vir gesondheid, sê Helen Joseph het tans 148 vakante poste. Dié syfer het aan die lig gekom toe Nomathemba Mokgethi, Gautengse LUR vir gesondheid, op Bloom se vrae in die Gautengse wetgewer geantwoord het. Volgens Mokgethi word die nooddienste-afdeling soos volg geraak: “Nóg ŉ groot probleem is die getal sielkundige pasiënte wat vier keer meer is as wat die hospitaal kan hanteer. Talle voorvalle van mishandeling van die personeel word aangemeld. ŉ Veiligheidswag is boonop met ŉ mes aangeval en ŉ pasiënt wou homself in ŉ klein kamertjie ophang,” sê Bloom. Bloom sê die hospitaal se 148 vakante poste sluit in 125 verpleegsters en agt vakante poste in die ongevalle-eenheid wat onder erge druk verkeer. “Daar is altesaam 2 206 poste in die hospitaal wat gefinansier word, maar daar moet eintlik nog 943 poste wees om te kan voldoen aan sy opgegradeerde funksie as ŉ tersiêre hospitaal. ŉ Voorgestelde organogram vir dié poste is al in Januarie 2013 ingedien, maar dit is nooit ingestel nie,” sê hy. Bloom is besorg oor die Gautengse departement van gesondheid se nalatigheid deur nie genoeg finansiering of personeel by die hospitaal beskikbaar te stel om ŉ behoorlike gesondheidsdiens aan pasiënte te kan lewer nie. “Die mees sigbare druk is op die ongevalle-afdeling waar mediese nalatigheid seëvier en lewens verlore gaan weens te veel pasiënte. Intussen is R500 miljoen vermors aan opknappings by die Anglo Ashanti-hospitaal aan die Wes-Rand. Die spesiale ondersoekeenheid (SOE) het bevind dié geld is onreëlmatig bestee. Hierdie geld moes eerder gebruik gewees het om bestaande hospitale soos Helen Joseph te verbeter wat sukkel met ekstra pasiënte en die gedeeltelike sluiting van die Charlotte Maxeke-hospitaal.” Die DA sal druk plaas om beter gesondheidsbesteding te verseker in gebiede waar die nood die grootste is, eerder as op korrupte projekte wat geld mors, sê Bloom.